Slovenky dosiahli historický úspech, obe skončili v najlepšej trojici

Zopakovala utorňajší triumf. Veronika Velez-Zuzulová vyhrala aj druhý slalom v rakúskom Flachau. Petra Vlhová skončila na treťom mieste.

15. jan 2016 o 16:16 Marián Szűcs, Marián Szűcs, Flachau

FLACHAU. Opäť sa v cieli objali a vzájomne sa radovali. Vo Flachau sa však Petre Vlhovej a Veronike Velez-Zuzulovej podarilo obom prebojovať na pódium.

„Je to skvelé. Čakala som na víťazstvo tri roky a teraz mám druhé za tri dni,“ tešila sa po tom, čo si znova vypočula hymnu, ktorú hrali na jej počesť.

Prečítajte si tiež: Pozrite si fotogalériu z historického momentu slovenského lyžovania

„Bolo to ešte lepšie ako v utorok,“ dodala.

Vyhráva za tmy

Prežíva životnú sezónu. Jazdí uvoľnene a súčasná úspešná séria akoby ju ešte viac nakopla. Do konca sezóny ostávajú ešte tri slalomy. Zuzulová sa na ne už teraz teší.

Vo Flachau skvele odjazdila už prvé kolo. Dlho jej patril dokonca najrýchlejší čas. Len veľmi tesne ju predbehla tréningová partnerka z francúzskeho tímu Nastasia Noensová.

„Prvé kolo bolo v niečom ťažšie ako utorkové preteky. No z druhej priečky mám radosť. Mám o to väčšiu motiváciu do ďalšej jazdy. Viem, kde som stratila v prvej,“ hovorila v prestávke.

V druhom kole však Zuzulová zajazdila bezchybne a vybojovala už štvrtý triumf vo Svetovom pohári. Zaujímavé je, že sa jej darí vo večerných slalomoch. Vyhráva výlučne pod umelým osvetlením.

Splnený sen

Prvou gratulantkou bola Petra Vlhová, ktorá utekala objať Veroniku. „Ani neviem, čo mám povedať. Je to niečo úžasné. Som veľmi šťastná,“ vravela naradostená Vlhová.

„Dnes je naozaj špeciálny deň pre Slovensko. Dve na pódiu, to je skvelé. Práve toto bol náš sen s Veronou, aby sme boli obe na pódiu.“

V piatok skončili na pódiu dve Slovenky. FOTO - Gabriel Kuchta / SME.

Zuzulová verila, že by to mohli dokázať už počas tejto zimy: „Už na začiatku sezóny som vedela, že sa nám to podarí. Je to splnený sen a veľmi sa z toho teším.“

Dvadsaťročná slalomárka však mala rovnako veľkú radosť z tretej priečky. V tejto sezóne stála na pódiu už tretíkrát. O trošku lepší výsledok ju stála chyba na začiatku prvého kola. Vyhodila ju z rytmu.

„Trochu ma to rozhodilo, no zvládla som to a postupne som zrýchľovala,“ opisovala svoju prvú jazdu. V druhom kole išla suverénne.

Povzbudzovala ju aj sestra Dominika

Veroniku prišla povzbudiť aj jej sestra Dominika so 16-mesačným synčekom Timotejom, ale všetky vedľajšie vplyvy dávala bokom, sústredila sa len na preteky.

„Ešte som ich ani nevidela. Nesústredím sa na to, kto príde. Nemám to veľmi rada, stretnem sa s nimi až po pretekoch,“ vravela po prvom kole.

Po utorňajšom víťazstve ostala vo Flachau, v stredu oddychovala, nebola ani na lyžiach, zašla len do posilňovne.

Prvýkrát v histórii skončili na pódiu dve Slovenky.

Vo štvrtok si zatrénovala na svahu. Nesledovala ani ohlas, ktorý vyvolalo jej víťazstvo u fanúšikov. „Nerada sa rozptyľujem,“ vysvetľovala.

Zuzulová i Vlhová bojujú o Glóbus

Obe Slovenky sú v hre o malý krištáľový glóbus. Zuzulová je v hodnotení celkovo druhá, Vlhová štvrtá.

Prvá je zatiaľ Švédka Frida Hansdotterová. Tá nielenže v tejto sezóne zatiaľ bodovala v každých pretekoch, ale jej najhorším výsledkom je piata priečka. Okrem nej bola vždy v prvej trojke.

Zuzulová na ňu stráca 85 bodov. To je rozdiel, ktorý sa dá zmazať v jedných pretekoch. Za víťazstvo sa udeľuje sto.

Vo Svetovom pohári čaká Slovenky menšia pauza. Najbližší slalom ich čaká 31. januára v slovinskom Maribore. Pred rokom tu Velez-Zuzulová skončila druhá.

Navyše 6. marca Svetový pohár zavíta aj na Slovensko. Po 32 rokoch bude lyžiarsky sviatok v Jasnej. Obe pretekárky tak majú motiváciu navyše.